पाएं अपने शहर की ताज़ा ख़बरें और फ्री ई-पेपरडाउनलोड करें
पटियाला. धान सीजन के दौरान सुचारू बिजली सप्लाई में जुटे पावरकॉम के लिए सोमवार को उस समय मुश्किलें बन गईं जब नाथपा झाकड़ी हाइडल पावर प्रोजेक्ट ने काम करना बंद कर दिया। हिमाचल प्रदेश स्थित प्रोजेक्ट के 1500 मेगावाट के तीनों यूनिट ज्यादा सिल्ट जमा होने के कारण बंद हो गए और उन्होंने पावर जेनरेशन बंद कर दी। इस प्रोजेक्ट से पंजाब को रोजाना 100 लाख यूनिट बिजली मिलती है। हालांकि इस हाइडल प्रोजेक्ट की मरम्मत में इंजीनियर जुट गए हैं लेकिन इसके अगले दो-तीन दिन तक ही चलने के आसार हैं।
उधर, पावरकॉम के सेंट्रल कंट्रोल रूम से मिली जानकारी के मुताबिक राज्य में बिजली की मांग करीब 1850 लाख यूनिट रही। राज्य के धान उत्पादकों को तीन ग्रुप्स में बांटा गया है और प्रत्येक ग्रुप को सप्लाई से पावरकॉम पर लगभग 200 लाख यूनिट बिजली का अतिरिक्तलोड पड़ गया है। दूसरी ओर पावरकॉम के पास सभी स्रोतों से कुल 1770 लाख यूनिट बिजली उपलब्ध रही। चूंकि बिजली की मांग और उपलब्धता में लगभग 80 लाख यूनिट का अंतर रहा तो ऐसे में पावरकॉम को अघोषित पावर कट्स भी लगाने पड़े। पावरकॉम अधिकारियों ने बताया कि राज्य के तीनों थर्मल प्लांट अपनी पूरी क्षमता से चल रहे हैं। बठिंडा प्लांट के पास 10 दिन, लहरा मोहब्बत प्लांट के पास 13 दिन और रोपड़ थर्मल प्लांट के पास 28 दिन लायक कोयला स्टॉक है।
पावर कट ने कड्ढे वट्ट
अमृतसर में सिटी सर्किल में पूरे दिन में 37 मिनट का कट लगाया गया। 24 घंटे चलने वाली बिजली में पूरे दिन में 4 घंटे 35 मिनट और केटेगरी-वन, जैसे वैल्डिंग, इंडस्ट्रीज, चक्कियां और अन्य घरों में 3 घंटे 50 मिनट का कट लग गया।
जालंधर में पावरकॉम के अनुसार करीब एक घंटे के कट लगाए गए जबकि लोगों का कहना है कि थोड़े-थोड़े समय के कई कट लगाए गए। अगर इन्हें जोड़ा जाए तो दो घंटे बन जाते हैं।
पठानकोट में सुबह १० से दोपहर १ बजे तक बिजली नहीं आई। एक बजे के बाद दो घंटों के भीतर ही २० से २५ बार बिजली गुल हुई। दो दिन में बारिश न हुई तो दिन के समय ही ४ से ५ घंटे का कट लग सकता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva kas_Deva hin_Deva hin_Deva hin_Deva zho_Hant eng_Latn